Toiminta-avustukset 2025 haettavissa nyt

Etelä-Karjalan hyvinvointialueen järjestöille suunnatut toiminta-avustukset ovat haettavana 19.12.2024-19.1.2025. Aluevaltuuston 10.12.2024 hyväksymän talousarvion mukaisesti toiminta-avustushaussa on jaettavissa 20 000 euroa.

Toiminta-avustuksilla Etelä-Karjalan hyvinvointialue tukee rekisteröityjen yhdistysten ja säätiöiden yleishyödyllistä toimintaa, joka edistää Etelä-Karjalan hyvinvointialueen strategian mukaisten hyvinvoinnin ja terveyden edistämisen HYTE-kärkiohjelmien toteuttamista (Sutjakka, Sopuisa ja Ikäystävällinen Etelä-Karjala).

Kärkiohjelmien yhteisenä tavoitteena on eteläkarjalaisten osallisuuden lisääminen ja elämänlaadun parantaminen. Ikäystävällinen Etelä-Karjala -kärkiohjelman tavoitteina on ikääntyneiden yksinäisyyden väheneminen sekä vajaaravitsemuksen ja kaatumisen ehkäisy. Sopuisa Etelä-Karjala -kärkiohjelman tavoitteina on päihteiden käytön ennaltaehkäisy ja väheneminen sekä mielen hyvinvoinnin lisääntyminen. Sutjakka Etelä-Karjala -kärkiohjelman tavoitteena on ylipainon väheneminen ja ennaltaehkäisy sekä kansansairauksien ennaltaehkäisy.

Avustettavan toiminnan tulee sisällöllisesti tukea hyvinvointialueen järjestämisvastuulla olevia sosiaali- ja terveyspalveluja tai pelastuspalveluja sekä toimia näiden palveluiden kanssa yhteistyössä. Järjestöjen avustamista ohjaa Etelä-Karjalan hyvinvointialueen järjestöjen myöntämisperusteet.

Haku toteutetaan sähköisesti Webropol-lomakkeella. Tarkempi ohjeistus hausta ja sähköinen hakulomake löytyvät osoitteessa https://ekhvadevi.meitadev.fi/hyvinvointialue/tietoa-meista/yhteistyo-ja-kumppanit/jarjestoyhteistyo/

Toiminta-avustushakuun liittyvät infot:

Toiminta-avustusten hakemiseen liittyen järjestetään Teamsillä kaksi samansisältöistä infotilaisuutta.

ti 7.1.2025 klo 15–16 Liity infoon tästä linkistä

ti 14.1.2025 klo 15–16 Liity infoon tästä linkistä

Lisätietoja:

Heini Maijanen, järjestö- ja kumppanuusasiantuntija, p. 040 564 7145, heini.maijanen@ekhva.fi